**מנחה להשתלבות מיטיבה בקיץ – יחידת צופים לכל**

מנחה זה נכתב על מנת לסייע לשבטים ולהנהגות בהכנות לקראת חודשי ומפעלי הקיץ.

במסמך זה נתייחס לגורמים ולהזדמנויות החינוכיות שזיהינו בתהליכי הקיץ וכן בהשתלבות בשכב"ג, הכרות עם הכלים המאפשרים השתלבות משמעותית ומימוש יכולות החניכ/ה המשתלב/ת. המסמך נכתב מתוך תפיסת ההכלה של תנועת הצופים ורצונה לחתור לשותפות ולשוויון.

|  |  |  |  |
| --- | --- | --- | --- |
| **שכבת גיל/ אירוע** | **חניכים/ות (ד'-ח')** | **שנת קורס (ח'/ט')** | **שכב"ג** |
| **ימי עבודה לקראת המחנה,**  **ותפקידים במחנה** | במידה וקיימת השתלבות של חניכים/ות בימי עבודה לקראת מחנה הקיץ, יש לשים לב שנעשה חיבור של החניכים/ות המשתלבים/ות לקראתם, ומתן סיוע להתכוננות אליהם במידת הצורך, וכן הכנה מוקדמת. יש לשים לב שהמשימה הנדרשת מהגדוד / החניכ/ה מותאמת ליכולת – מתוך הכרות עם החוזקות והחולשות שלו/ה. | במהלך ימי העבודה יש לשים לב שכלל החניכים/ות קיבלו שיבוץ בצוות עבודה למחנה. גם כאן יש לדאוג כי השיבוץ נעשה מתוך הכרות עם היכולות של החניך/ה. כמו כן, יש לתת חשיבות לראשים/ות הצוות, אשר יוכלו לסייע לחניכ/ה במידת הצורך. קיימת עדיפות לשיבוץ בצוות בו נמצא/ת מישהו/י שהחניכ/ה מכיר/ה, ויוכלו ללוות אותו/ה. במידת האפשר שאחד ממדריכי/ות הקבוצה ישובצו באותו הצוות. | במידה ויש הלימה ליכולת, וכן רצון של החניכ/ה – ראוי לעודד להתמודד על הובלת צוות.  במהלך ימי העבודה יש לשים לב שכלל החניכים/ות קיבלו שיבוץ בצוות עבודה למחנה. גם כאן יש לדאוג כי השיבוץ נעשה מתוך הכרות עם היכולות של החניך/ה. כמו כן, יש לתת חשיבות לראשים/ות הצוות, אשר יוכלו לסייע לחניכ/ה במידת הצורך. קיימת עדיפות לשיבוץ בצוות בו נמצא/ת מישהו/י שהחניכ/ה מכיר/ה, ויוכלו ללוות אותו. |
| **התנסויות** | ועדות מחנה - במידה ויש הלימה ליכולת, וכן רצון של החניכ/ה – ראוי לעודד להתמודד על הובלת צוות.  יש לוודא שיבוץ הולם בתוך הועדות.  לאחר ההתנסות, קיימת חשיבות גדולה למתן משוב בצורה מסודרת ומקיפה. | תהליך ההתנסויות צריך להיות מגוון ככל הניתן על מנת לאפשר מגוון רחב של התנסויות. על ההתנסויות להיות מותאמות לתהליך השנתי עם החניך/ה, אבל גם בהתאם לרצונתיו/ה לתהליך השיבוצים. כלומר, במידה והחניכ/ה רוצה להשתבץ בתפקיד הדרכתי, יש לאפשר התנסות הדרכתית, תוך התאמה, ליווי וחניכה.  לאחר ההתנסות, קיימת חשיבות גדולה למתן משוב בצורה מסודרת ומקיפה. | במידה והחניכים/ות מעוניינים/ות לקבל תפקיד שונה במהלך שנת הפעילות הבאה, יש לאפשר להם, ככל הניתן, התנסות בתהליך הקיץ בהתאם לרצון ולתהליך המועבר. מדובר בהזדמנות לחוות תפקידים שונים, א.נשים שונים בשכב"ג, ולהחשף לאפשרויות נוספות העומדות בפניהן/ם.  לאחר ההתנסות, קיימת חשיבות גדולה למתן משוב בצורה מסודרת ומקיפה. |
| **יציאה למפעלי קיץ –**  **קורסים (כולל הדרכה בהם),**  **מחנה קיץ, סמינרים** | ההשתתפות של החניכים/ות צריכה להיות תלויה ברצון וביכולת שלהם/ן. היציאה נקבעת מתוך הכרות עם היכולות, החולשות והחוזקות של החניכים/ות, ולא מתוך הנחות מוקדמות. רצוי להמנע ככל הניתן מלהחליט עבור החניכ/ה, ובמידה ויש קונפליקט בין הרצון של החניכ/ה לבין הדעה/תפיסה של המדריכים/ות ומרכזי/ות השבט, ראוי להתייעץ עם הורי החניכ/ה ולמצוא דרך אשר תשלב את הדעות השונות, ולא תבטל את רצון החניכ/ה.  על מנת לאפשר יציאה מיטבית, יש לייצר הכנה מקדימה התאפשר הסתגלות טובה במפעל. במידת הצורך ניתן לדבר עם הורי החניכ/ה על הצטרפות/ השתתפות בהכנה המקדימה.  ההכנה חייבת להיות בהתאם למאפיינים ולצרכים של החניכ/ה, וניתן להשתמש במגוון של כלים העומדים לרשותנו – כמו חוזה אישי, שיטת הכוחות ועוד. | | |
| **כניסה לשכב"ג** | ---------------------- | רצוי לתווך ככל הניתן לחניכים/ות את התהליך. סיוע בהבנה של ההתנהלות בתוך השכב"ג, הכנה מטרימה לקראת השינוי המתקרב – שינוי במעבר בין להיות חניכים/ות לחברי/ות שכב"ג. לנסות לפרוט ולהסביר כמה שיותר. לאפשר הכנה מוקדמת לקראת אירוע הכניסה, ומדורגת ככל הניתן. כמו כן, יש לוודא כי אירוע הכניסה עצמו מותאם לחניכים/ות. | הכנה מקדימה של המשתלבים/ות בשכב"ג לכך שהולכת להיכנס שכבה חדשה. יש לוודא כי החניכים/ות נלקחים/ות בחשבון באירועים ומפגשים בלתי פורמליים המתרחשים/ות. |

**נושאים מרכזיים –**

**ציוד הנגשה –** במידה וידוע על צורך בציוד הנגשה לקראת מפעלי הקיץ, יש לפתוח על כך קריאה במערכת הקריאות התנועתית בהקדם. כמו כן, יש לקרוא את חוברת הנהלים בנושא ואת נוהל השימוש בטרקרים תנועתיים. למידע נוסף על ציוד ההנגשה הקיים בתנועה ניתן לפנות לרכזת צמי"ד תנועתית, או לרכזת צופים לכל ההנהגתית.

**תקשורת עם הורים –** יש לוודא כי מתקיימת תקשורת רגישה אך כנה ומשמעותית עם ההורים לקראת הקיץ, אשר מלווה גם בריבוי מפעלים אך גם בחוסר מעש בשל החופש הגדול. נשאף שההורים יהיו שותפים מלאים שלנו, על מנת שיוכלו לסייע בקבלת החלטות בכל הקשור לחניכ/ה.

**תקשורת עם חניכים –** אין תחליף לשיח בכל הקשור להבנת הרצונות והשאיפות של החניכ/ה, על מנת שהחניכים/ות יוכלו להיות שותפים בתהליך, וכן שיקוף אמיתי של רצונותיהם/ן.

**גישת הכוחות –** בכל פעילות, אירוע או התנסות נבחר להרכיב את המשקפיים של גישת הכוחות, ולהגיע תוך התמקדות בכוחות וביכולות של החניכ/ה, תוך הכרה והתאמה לאתגרים או לקשיים של כל אחד/ת. תפיסה זו במפעלי הקיץ יכולה לעזור לחניכים/ות להביא את עצמם/ן ואת היכולות שלהם/ן לידי ביטוי במגוון ההתנסויות, ואף לשנות תפיסות מוקדמות שלפעמים קיימות בקרב חברי/ות שכב"ג או שכבה, שלא באינטראקציה קרובה עם החניכים/ות גם לאחר מכן.

**מרחב בטוח –** במהלך חודשי הקיץ מתרחשות אינטרקאציות אשר לא מתרחשות בהכרח במרחב השבטי, כפי שנעשה באופן שגרתי. יש לוודא חידוד נהלים עבור החניכ/ות, ולייצר תיאום ציפיות עם כל החניכים/ות וההורים ביחס להתנהלויות בטיולים ובלינה מחוץ לבית. חשוב להבין האם היו אירועי עבר אשר מצריכים תיאום ציפיות והתייחסויות ספציפיות. כמו כן, חשוב לשים לב למסורות ולטקסים בשכב"ג, אשר יכולים לפגוע במרחב הבטוח של כל חניכ/ה, אך עבור חניכים/ות משתלבים/ות במיוחד. במידה ומתרחש אירוע לא נורמטיבי ופגיעה במרחב הבטוח, יש לערב ולעדכן את הגורמים הרלוונטים ולפעול על פי המנחה של יחידת מרחב בטוח.

**חודשי הקיץ – פעילות בלתי פורמלית** - במהלך הקיץ וחודשי החופש הגדול, חניכים/ות משתלבים/ות עלולים לעיתים למצוא עצמם לא מוזמנים/ות לאירועים ולמפגשים הבלתי פורמליים המתקיימים. חשוב שמרכז/ת השבט יחזיק זאת במחשבה, תוך ניסיון לוודא כי הם/ן שותפים/ות לנעשה, וכן חיבור השכב"ג לרעיון.

**תהליך פרידה –** קיים מסמך המוקדש לנושא, יש לקרוא בעיון.